DRAMMEN: Marca, den spanske avisa som dekker Real Madrid tettest, skriver fredag at Martin Ødegaard har fått et kontraktstilbud fra den spanske hovedstadsklubben.

Tilbudet skal ha kommet i kjølvannet av det mye omtalte Madrid-besøket i starten av november.

LES OGSÅ: Ødegaard på benken i landskamp

Tilbake til Godset?

Samtidig hevder VG å ha kilder på at Strømsgodsets stortalent har fått en garanti om at han vil bli en del av A-stallen til de helhvite. Altså kan han bli lagkamerat med stjernene Cristiano Ronaldo og Gareth Bale.

Ifølge Marca er kontrakten klar for å signeres når Martin Ødegaard fyller 16 år den 17. desember.

Den spanske avisa mener også å vite at avtalen inneholder muligheter for at 15-åringen kan lånes tilbake til Strømsgodset, eller en annen spansk klubb.

LES OGSÅ: - Ødegaard fikk tilbud fra Real

Taus Flo, Pedersen og Ødegaard

Marca skrev også for en uke siden at det forelå et tilbud fra Real Madrid, men i dagens artikkel går avisen lengre i å konkretisere innholdet.

Fra miljøet rundt Martin Ødegaard er det imidlertid lite informasjon å hente. Ingen kommentar er gjennomgangsmelodien.

Sportsdirektør i Strømsgodset, Jostein Flo, ønsker på generelt grunnlag å ikke kommentere saken overfor dt.no nå:

– Jeg uttaler meg aldri om spilleroverganger, og har ingen kommentar til dette, sier Flo fredag.

Fotballagent Tore Pedersen, som var med Ødegaard til Madrid i november, vil verken bekrefte eller avkrefte om det har kommet et tilbud fra Real Madrid.

– Fram til det er noe konkret vil jeg ikke kommentere noe. Fram til det, er det kun spekulasjoner, sier Pedersen til dt.no.

Martin Ødegaards far, Hans Erik Ødegaard, sier følgende:

– Det er så mange rykter om Martin, og vi holder fast på den linjen vi har bestemt oss for, om å ikke kommentere noe, før det eventuelt er noe konkret, sier han til dt.no.

– Det Marca skriver om i dag inneholder langt flere detaljerte opplysninger enn tidligere spekulasjoner rundt klubber som har vist interesse for Martin. Hva sier du til det?

– Det at det er flere detaljer i ryktene, betyr ikke at vi kommer til å kommentere noe likevel, sier Hans Erik Ødegaard.

Et nivå over Godset

Martin Ødegaard har ett år igjen av kontrakten med Strømsgodset. 15-åringen har bevisst unngått å svare på hvor han tror han spiller neste sesong, men har i det minste avvist at han vil forlate Godset til fordel for et akademi i Europa.

– Strømsgodset er bedre for meg enn alle akademier ute i verden. Skal jeg ut er det for å spille på et nivå over Godset, har Ødegaard tidligere uttalt til Drammens Tidende.

Planen har hele tiden vært å reise på klubbesøk sammen med sin far, nå som sesongen i Norge er over. Det for å være sikre på et eventuelt klubbvalg senere, ifølge familien.